พิพิธภัณฑ์ศิลปะสมัยใหม่ในประเทศเดนมาร์ก
บทความนี้เกี่ยวกับพิพิธภัณฑ์ในเมืองฮุมเลเบก ประเทศเดนมาร์ก สำหรับพิพิธภัณฑ์ในเมืองนิวออร์ลีนส์ รัฐลุยเซียนา ดูที่ พิพิธภัณฑ์รัฐลุยเซียนา

**พิพิธภัณฑ์ศิลปะสมัยใหม่ลุยเซียนา** (อังกฤษ: Louisiana Museum of Modern Art; เดนมาร์ก: Louisiana Museum for Moderne Kunst) คือพิพิธภัณฑ์ที่ตั้งอยู่บนชายฝั่งอ่าวเออเรซุนด์ ในเมืองฮุมเลเบก ประเทศเดนมาร์ก ห่างจากโคเปนเฮเกนไปทางเหนือประมาณ 35 กิโลเมตร (22 ไมล์) เป็นพิพิธภัณฑ์ศิลปะที่มีผู้เยี่ยมชมมากที่สุดในเดนมาร์ก และมีชุดสะสมงานศิลปะสมัยใหม่และศิลปะร่วมสมัยนับตั้งแต่สงครามโลกครั้งที่สองจนถึงปัจจุบันที่จัดแสดงถาวรมากมาย นอกจากนี้ยังมีการจัดนิทรรศการพิเศษที่หลากหลาย พิพิธภัณฑ์ยังได้รับการยอมรับว่าเป็นส่วนสำคัญของสถาปัตยกรรมเดนมาร์กสมัยใหม่ และมีชื่อเสียงจากการสังเคราะห์งานศิลปะ งานสถาปัตยกรรม และงานภูมิสถาปัตย์ ดังที่เคยจัดแสดงผลงานศิลปะจัดวางชื่อ *Riverbed* ที่จัดแสดงใน ค.ศ. 2014–2015 พิพิธภัณฑ์ยังจัดแสดงนิทรรศการผลงานของศิลปินลัทธิประทับใจและศิลปินลัทธิสำแดงพลังอารมณ์ผู้ยิ่งใหญ่ในบางโอกาส เช่นผลงานของโกลด มอแน ซึ่งเป็นจุดสนใจของนิทรรศการหลักของปี 1994

พิพิธภัณฑ์แห่งนี้ถูกรวมอยู่ในหนังสือ *1000 Places to See Before You Die* ของแพทริเซีย ชูลทซ์ (Patricia Schultz) และอยู่ในอันดับที่ 85 ในรายชื่อพิพิธภัณฑ์ศิลปะที่มีผู้เยี่ยมชมมากที่สุดในโลก (ค.ศ. 2011)

ที่ตั้ง
-------

พิพิธภัณฑ์แห่งนี้ตั้งอยู่ริมชายฝั่งช่องแคบเออเรซุนด์ (Øresund) ในภูมิภาคนอร์ดเชลลันด์ (Nordsjælland) ห่างจากใจกลางนครโคเปนเฮเกนไปทางเหนือประมาณ 30 กิโลเมตร (19 ไมล์) และห่างจากเมืองเฮลซิงเงอร์ (Helsingør) ไปทางใต้ 10 กิโลเมตร (6 ไมล์) โดยใช้เวลาเดินเท้าจากสถานีรถไฟในฮุมเลเบกไปยังพิพิธภัณฑ์ประมาณ 10–15 นาที

ประวัติ
-------

ชื่อของพิพิธภัณฑ์ได้มาจากเจ้าของสถานที่คนแรกคืออเล็กซานเดอร์ พุน (Alexander Brun) ซึ่งตั้งชื่อคฤหาสน์ตามชื่อภรรยาทั้งสามของเขา ซึ่งทุกคนมีชื่อว่าลุยส์ ต่อมาพิพิธภัณฑ์ถูกสร้างขึ้นใน ค.ศ. 1958 โดยคนุด ดับเบิลวี. เจนเซน (Knud W. Jensen) เจ้าของสถานที่ในขณะนั้น เขาได้ติดต่อกับสถาปนิก วิลเฮล์ม โวเลิต (Vilhelm Wohlert) และยอร์เกน โบ (Jørgen Bo) ซึ่งใช้เวลาสองสามเดือนในการเดินสำรวจรอบ ๆ พื้นที่ก่อนที่จะตัดสินใจออกแบบสิ่งก่อสร้างใหม่ให้เข้ากับภูมิทัศน์ได้ดีที่สุด ส่งผลให้พิพิธภัณฑ์รุ่นแรกประกอบด้วยอาคาร 3 หลังที่เชื่อมต่อกันด้วยทางเดินกรุกระจก นับตั้งแต่นั้นมาก็ได้มีการขยายอาคารหลายครั้งจนกระทั่งเป็นรูปทรงกลมแบบในปัจจุบันใน ค.ศ. 1991

ปลายเดือนพฤศจิกายน 2012 พิพิธภัณฑ์ศิลปะสมัยใหม่ลุยเซียนาได้ออกอากาศ *Louisiana Channel* ซึ่งเป็นช่องโทรทัศน์ผ่านสัญญาณต่อเนื่อง (web-TV) ที่มีส่วนช่วยในการพัฒนาพิพิธภัณฑ์ให้เป็นเวทีทางวัฒนธรรม

ในปี 2013 แผนกดนตรีของพิพิธภัณฑ์ได้เปิดตัว *Louisiana Music* ซึ่งเป็นหน้าเว็บสำหรับวีดิทัศน์เกี่ยวกับดนตรีที่ผลิตโดยพิพิธภัณฑ์ โดยความร่วมมือกับนักดนตรีชื่อดังระดับโลก

สิ่งสะสม
--------

ห้องในพิพิธภัณฑ์ที่จัดแสดงผลงานประติมากรรมของอัลแบร์โต จาโคเมตติ 
### ศิลปะสมัยใหม่

พิพิธภัณฑ์มีภาพวาด ประติมากรรม และวีดิทัศน์ศิลปะสมัยใหม่ที่หลากหลายตั้งแต่สมัยสงครามโลกครั้งที่สองจนถึงปัจจุบัน รวมถึงผลงานของศิลปินเช่น รอย ลิกเทนสไตน์, แอนดี วอร์ฮอล, อันเซล์ม คีเฟอร์, อัลแบร์โต จาโคเมตติ, ปาโบล ปิกาโซ, อีฟว์ แกล็ง, โรเบิร์ต เราส์เชนเบิร์ก, เดวิด ฮอกนีย์ และแอสเกอร์ ยอร์น วีดิทัศน์มักจัดอยู่ในห้องซึ่งผู้ชมรู้สึกเป็นส่วนหนึ่งของฉากที่กำลังนำเสนอ มีสวนประติมากรรมบริเวณริมทะเลระหว่างปีกทั้งสองข้างของพิพิธภัณฑ์ ซึ่งแสดงผลงานของศิลปินอย่าง เฮนรี มัวร์, อเล็กซานเดอร์ คาลเดอร์ และฌอง อาป

### ชุดสะสมของ เวสเซล บากเก

พิพิธภัณฑ์เคยจัดแสดงชุดสะสมผลงานศิลปะยุคก่อนโคลัมเบีย ซึ่งประกอบด้วยสิ่งของมากกว่า 400 ชิ้น โดยได้รับการบริจาคจากมูลนิธิศิลปะนีลส์ เวสเซล บากเก (Niels Wessel Bagges Kunstfond) ใน ค.ศ. 2001 เป็นมรดกชุดสะสมส่วนบุคคลของ นีลส์ เวสเซล บากเก (Niels Wessel Bagge) ผู้เป็นนักเต้น นักออกแบบท่าเต้น และนักสะสมงานศิลปะชาวเดนมาร์กซึ่งอาศัยในแคลิฟอร์เนีย โดยเขาเสียชีวิตลงในปี 1990

นิทรรศการ
---------

พิพิธภัณฑ์ลุยเซียนาจัดแสดงนิทรรศการชั่วคราว รวมถึงศิลปะการจัดวาง เช่น ผลงาน *Riverbed* ของศิลปินชาวเดนมาร์ก-ไอซ์แลนด์ ซึ่งสร้างขึ้นสำหรับพิพิธภัณฑ์โดยเฉพาะและจัดแสดงตั้งแต่เดือนสิงหาคม ค.ศ. 2014 ถึงมกราคม ค.ศ. 2015 งานแบ่งออกเป็นสามส่วนซึ่งมีแก่นเรื่องเกี่ยวกับศิลปะ สถาปัตยกรรม และธรรมชาติ โดยมีการสร้างพื้นก้นแม่น้ำที่เป็นหินซึ่งครอบคลุมปีกด้านใต้ทั้งหมดของพิพิธภัณฑ์

โถงแสดงดนตรี
------------

ห้องโถงแสดงดนตรีของพิพิธภัณฑ์
ห้องประชุมสำหรับแสดงคอนเสิร์ตสร้างขึ้นในปี 1976 โดยเชื่อมต่อกับปีกอาคารหลักด้านตะวันตกซึ่งสร้างขึ้นในปี 1966 และ 1971 ประสิทธิภาพของห้องที่มีต่อเสียงทำให้เหมาะสำหรับดนตรีเชมเบอร์เป็นพิเศษ แต่ยังใช้สำหรับดนตรีแนวอื่นและกิจกรรมอื่น ๆ เช่น การอภิปราย การบรรยาย และการประชุมสัมมนา อีกด้วย เก้าอี้ได้รับการออกแบบโดยพอล เคียร์โฮล์ม (Poul Kjærholm) และผนังด้านหลังตกแต่งด้วยภาพวาดที่สร้างขึ้นสำหรับสถานที่นี้โดยแซม ฟรานซิส (Sam Francis)

ในปี 2007 เริ่มมีโครงการผลิตภาพยนตร์คอนเสิร์ตและภาพยนตร์เพลงสั้นที่กำกับโดยสเตฟ็อง โอเบ (Stéphan Aubé) ภาพยนตร์ทั้งหมดมีให้บริการฟรีบนเว็บไซต์ *Louisiana Music*

สวนประติมากรรม
--------------

ส่วนหนึ่งของสวนประติมากรรมของพิพิธภัณฑ์ โดยมีทิวทัศน์ของอ่าวเออเรซุนด์เป็นฉากหลัง
บริเวณรอบ ๆ พิพิธภัณฑ์มีสวนประติมากรรมที่มีภูมิทัศน์สวยงาม ประกอบด้วยที่ราบและพื้นดินที่ลาดไปทางอ่าวเออเรซุนด์ ซึ่งถูกปกคลุมด้วยต้นไม้โบราณขนาดใหญ่และทิวทัศน์อันกว้างไกลของทะเล

ภายในประกอบด้วยผลงานของศิลปินเช่น ฌอง อาป, มัคส์ แอ็นสท์, มัคส์ บิล, อเล็กซานเดอร์ คาลเดอร์, อองรี โลรันส์, ลูอีซ บูร์ฌัว, ฌูอัน มิโร และเฮนรี มัวร์ ประติมากรรมต่าง ๆ ถูกจัดวางเพื่อให้สามารถเข้าชมได้จากภายในลานประติมากรรม หรือจากรอบ ๆ สวน ก่อให้เกิดการผสมผสานกับสนามหญ้า ต้นไม้ และทะเล นอกจากนี้ยังมีตัวอย่างงานศิลปะเฉพาะสถานที่โดยศิลปินเช่น เอนโซ กุกกี, ดานี คาราวาน และจอร์จ ทราคัส

เทศกาลวรรณกรรมลุยเซียนา
-----------------------

เทศกาลวรรณกรรมลุยเซียนาเป็นเทศกาลประจำปีที่จัดขึ้นที่พิพิธภัณฑ์ศิลปะสมัยใหม่ลุยเซียนา เทศกาลนี้เปิดตัวใน ค.ศ. 2010 โดยในแต่ละปีจะมีนักเขียนประมาณสี่สิบคนจากทั่วโลกเข้าร่วม โดยมีกิจกรรมบนเวทีรอบ ๆ พิพิธภัณฑ์และในสวนประติมากรรม ซึ่งดึงดูดผู้ชมได้มากกว่า 15,000 คนในแต่ละปี

ผู้อำนวยการ
-----------

* 1958–1993: คนุด ดับเบิลวี. เจนเซน (Knud W. Jensen)
* 1995–: ลาร์ส นิตต์เว (Lars Nittve)

* 1998–: สไตน์กริม เลาร์เซน (Steingrim Laursen)
* 2000–: พอล อีเรค ชอยเนอร์ (Poul Erik Tøjner)

พันธมิตรและผู้สนับสนุน
----------------------

### พันธมิตร

บริษัทออกแบบฟริตซ์ ฮานเซน (Republic of Fritz Hansen) เป็นหุ้นส่วนองค์กรหลักของพิพิธภัณฑ์ลุยเซียนาจนถึงปี 2024

### ผู้สนับสนุน

สมาคมเรลเดเนีย (Realdania) สนับสนุนนิทรรศการผลงานสถาปัตยกรรมของพิพิธภัณฑ์มาตั้งแต่ปี 2006 มูลนิธินือคาร์ลสแบร์ก (Ny Carlsbergfondet) ได้สนับสนุนโครงการจัดหาทรัพยากรของพิพิธภัณฑ์ลุยเซียนามาโดยตลอด

อ้างอิง
-------

1. ↑  "Louisianas besøgstal nærmer sig rekordåret inden corona". *Berlingske* (ภาษาเดนมาร์ก). Ritzau. 4 มกราคม 2023.
2. 1 2  "Louisiana". *Cofman.com*. AOK. สืบค้นเมื่อ 3 มิถุนายน 2009.
3. ↑  "The Louisiana History". *Louisiana*. สืบค้นเมื่อ 2 กุมภาพันธ์ 2020.
4. ↑  "Louisiana". *Journal* (ภาษาเดนมาร์ก). Post Danmark Frimærker. No. 3/08. pp. 2–5. พฤษภาคม 2008.
5. 1 2  "Riverbed". *Louisiana Museum of Modern Art*. 2014. สืบค้นเมื่อ 12 พฤศจิกายน 2019.
6. ↑  "Arkitekturen" (ภาษาเดนมาร์ก). AOK. คลังข้อมูลเก่าเก็บจากแหล่งเดิมเมื่อ 20 สิงหาคม 2013. สืบค้นเมื่อ 18 ตุลาคม 2011.
7. ↑  "Samlingens udvikling" (ภาษาเดนมาร์ก). Louisiana. คลังข้อมูลเก่าเก็บจากแหล่งเดิมเมื่อ 4 มกราคม 2009. สืบค้นเมื่อ 3 มิถุนายน 2009.
8. ↑  "Knud W. Jensen". *Gyldendal Den Store Danske* (ภาษาเดนมาร์ก). สืบค้นเมื่อ 5 สิงหาคม 2015.
9. 1 2  "Louisiana partners and sponsors". *Louisiana*. สืบค้นเมื่อ 9 พฤศจิกายน 2022.

แหล่งข้อมูลอื่น
---------------


วิกิมีเดียคอมมอนส์มีสื่อที่เกี่ยวข้องกับ **พิพิธภัณฑ์ศิลปะสมัยใหม่ลุยเซียนา**

* เว็บไซต์อย่างเป็นทางการของพิพิธภัณฑ์ศิลปะสมัยใหม่ลุยเซียนา
* เว็บไซต์อย่างเป็นทางการของ *Louisiana Channel*
* เว็บไซต์อย่างเป็นทางการของ *Louisiana Music*